Draadloos Dae (1 van 3) | SkalkSkryf
Draadloos Dae (1 van 3)
Februarie 25, 2010 deur Joh
Fanus Rautenbach agter die mikrofoon
Stel jou voor: in 1968 trek 20,000 mense saam by Bronkhorstbaai (soos in Bronkhorstspruit, nê). Van heinde en verre kom hulle – selfs van Suid-Wes en Rhodesië af. Vir 10 dae hou hulle een groot partykie: die 7de verjaarsdag van Flink uit die Vere, ‘n radio program aangebied deur Fanus Rautenbach.
Stel jou voor: meer as 500,000 luisteraars wat elke oggend om 7 uur inskakel oppie draadloos om die nuwe dag met ‘n glimlag te begin.
Fanus se humor het die afgelope 50 jaar Afrikaners aan die lag gehou. In die dae van die draadloos was sy aanbiedings ‘n soort van soom wat wyd om die volk gespan het en ons mense verbind het deur ‘n gesamentlike taal van storievertel. Mens kon onmiddelik ‘n aanknoping vind met enige vreemdeling deur net te verwys na daardie oggend se Flink uit die Vere.
Dan was daar nog Staal Burger, vir ons laaities. Lank voor Superman op die toneel verskyn het, en selfs in die afwesigheid van James Bond, het die man van staal se “Vat so jou boef!”, met toepaslike byklanke – doef doef doef doeinggggggg, ons vir ure vermaak. So in die laat middag word daar voor die radio oppie vloer gelê en die wonderwerke van ons held speel af in ons verbeelding en die werklikheid rondom ons bestaan nie meer nie. Die volgende dag op skool word sy kordaatstukke met groot bravado nagemaak deur duisende seuns die land oor.
Fanus is so ‘n integrale deel van ons kultuur dat sy bydraes vandag as onbewustelike elemente in ons lewens verweef word. As jy volgende keer na Laurika Rauch luister as sy Jacques Brel se “Ne me quitte pas” (Moenie weg gaan nie) sing, weet dat jy na Fanus se vertaling luister. Afrikaans is sy trots en sy treffende gebruik daarvan het hom die toekennig in 2007 as “radiolegende van die afgelope 70 jaar” verdien.
Onnerhoud deur Naomi Bruwer met Fanus in 2007.
Fanus op Litnet
Posted in Joh | Tagged afrikaans, draadloos, Fanus Rautenbach, humor | 4 Kommentaar
op Februarie 25, 2010 at 9:03 nm Andrew
Baie geluk Fanus en wat ‘n wonderlikke voorbeeld van ‘n kultuur wat so baie het om te bied.
op Februarie 26, 2010 at 5:22 vm ekisanna
Hoe goed onthou ek vir Flink uit die Vere. In sy dae was hy ook die rebel van radio. Ek onthou hoe hy ‘n paar keer geskors was vir die gewaagde dinge wat hy kwyt geraak het. Een was: “My ma het my geleer om my hande te was nadat ek met paddas gespeel het, nou was ek elke oggend my hande” en daarvoor was hy ook geskors. Vergeleke met wat deesdae op die radio en TV gese word, laat dit mens stom. Wys net wat van morele waardes geword het. Dankie vir hierdie lekker onthou.
op Februarie 26, 2010 at 8:42 vm demoerin
😆 Ek dink ek eht Fanus eers in later jare leer ken, maar definitief as die eerste “rebel” van radio, gereeld oor die vingers getik.
op Februarie 27, 2010 at 9:59 nm Louwie
“Die Republiek van Flinkveria” het hy dit genoem. Het hy self ooit op Bronkhorstbaai gebly? Was eendag daar by die dam wat nog steeds `n gewilde (selfs wilde) uitspan plek oor naweke is. Baie mooi huise daar teen die kop neffens die dam, en krotte ook. Die manne jaag met hulle bote op en af, op en af. Lekker dof dink ek.